Heddy Astrup

Hedevig (Heddy) Stang Astrup (født 21. april 1904, død 23. august 1978) var en norsk filantrop, også kalt «Barnehjelpens mor».

Rekonvalesenthjem 
Hun stiftet i 1931 en lokal forening for barnehjelp, som etterhvert ble Oslo Røde Kors Barnehjelp.
Hun tok initiativet til  «Tomtebo», en svenskegave for trengende barn i et krigsherjet land (innviet på Modum 1944). Hun var Røde Kors' representant og første formann da «Samordningskomiteen for åndssvakearbeide» ble etablert i 1951. Hun ga mange bidrag til åndssvakehjemmet på Bakkebø utenfor Egersund, blant annet alle bursdagspengene sine til 50-årsdagen (300 000 kroner). Dette muliggjorde også byggingen  av Bakkebø kirke (innviet 1960). Astrup satt også som formann for Norsk Folkemuseums venner, et verv overtatt av Jens Gedde Dahl.

«Også vi kan» 
Astrup ledet komiteen som frembrakte den første fellesutstilling av arbeider utført av handikappete barn, «Også vi kan» i Elkemhuset ved Frognerparken (1965), tilrettelagt av Annelise Knudtzon. Hun var også med de 80 deltakerne, som fikk  tur til Rhodos med Astrid, fru Ferner. Konseptet Helsereiser til Rhodos ble fortsatt i 1966, utvidet i 1967 til tre steder (Rhodos,  Cavtat og Benidorm) og fem steder i 1969. 

Foreningen «Også vi kan» åpnet i 1975 «Casas Heddy» på Lanzarote, et feriested for norske funksjonshemmede. 
Senteret fikk umiddelbare problemer da pasientene ikke fikk refusjon for sine utgifter fra
trygdesystemet. Ester Henriksson var senterets første daglige leder. Per Brun som var sousjef (NK) på Highland Hotel, Geilo  ble anmodet av Håkon Ringdal i  Oslo Røde Kors om å ta over ledelsen i 1977 og ble der til 1979. Han ble efterfulgt av Jan Olav Walding.

Familie 
''Se Stang (slekt) og slekten Astrup
Hun var datter av skipsreder Jørgen Breder Stang (1874–1950). Med skipsrederen Nils Ebbessøn Astrup (1901–72) fikk hun sønnene Thomas (1927–78), Nils Jørgen Astrup jr. (1935–2005) og tvillingene Halvor Nicolai og Hans Rasmus Astrup (født 1939). 

Familien hadde i 1953 kjøpt  «Villa Lyse» på Ullernåsen fra skipsreder Trygve Kielland, oppført 1933 av arkitekt Arnstein Arneberg, samtidig med arkitektens Skaugum. Risholmen utenfor Hankø ble anskaffet 1951 for 200 000 kroner og et arboret anlagt av Heddy Astrup i samarbeid med Oddvin Reisæter fra Norges landbrukshøgskole. Første uke efter bryllupet, tilbrakte kronprinsesse Sonja og kronprins Harald på hytta hennes «Sletthollin» ved Dagali (arkitekt Magnus Poulsson), som faren (Jørgen Stang) hadde ervervet i 20-årene.  Heddy Astrup kjøpte i 1938 «Oshaugen» i Østre Gausdal, der Dronning Margrethe bruker være.
Etter 1991-konkursen i Fearnley & Eger, ble diverse eiendommer solgt ut av familien.  Villa Lyse for 18 millioner i 1992 til Trygve Hegnar. 

Stiftelsen «Thomas Fearnley, Heddy og Nils Astrup» støtter Astrup Fearnley Museet for Moderne Kunst, etter at  «Thomas Fearnleys Bidrags- og Gavefond» og «Heddy og Nils Astrups Kultur og Bidragsfond» slo seg sammen i 1995.

Premier 
 Norges Røde Kors hederstegn
 St. Olavs Orden, ridder i første klasse 1961
 Norges Røde Kors æresmedlem 1966

Referanser 

Norske filantroper
St. Olavs Orden
Personer fra Oslo
Fødsler i 1904
Dødsfall i 1978